মন্তব্য বিতর্কেও লোকসভায় কংগ্রেসের পাশে মমতার দল
ন্যাশনাল হেরাল্ড বিতর্কের পর বিজেপি সাংসদের বিতর্কিত মন্তব্যের প্রতিবাদেও লোকসভায় কংগ্রেসের পাশে থাকল তৃণমূল। এমনকী, বৃহস্পতিবার লোকসভায় কংগ্রেস সাংসদদের সঙ্গে একযোগে কক্ষত্যাগ করে মমতা বন্দ্যোপাধ্যায়ের দল। প্রসঙ্গত, ন্যাশনাল হেরাল্ড বিতর্কে কংগ্রেস সভানেত্রী সনিয়া গাঁধীর সমর্থনে মন্তব্য করেছিলেন মমতা। সংসদের ভিতরে ও বাইরে কেন্দ্রের বিরুদ্ধে ‘প্রতিহিংসার রাজনীতি’র অভিযোগে বর্তমানে একজোট দুই দল। বুধবার সনিয়ার জন্মদিনে তাঁর সঙ্গে দেখাও করেন তৃণমূল নেত্রী। এদিন লোকসভায় কংগ্রেসের সহ-সভাপতি রাহুল গাঁধী, কংগ্রেস সাংসদ জ্যোতিরাদিত্য সিন্ধিয়ার ‘সাদা চামড়া’ নিয়ে কটাক্ষ করেছিলেন বিজেপি সাংসদ বীরেন্দ্র সিংহ। বৃহস্পতিবার লোকসভা শুরু হওয়ার পর থেকেই বিক্ষোভে সামিল হন কংগ্রেসের সাংসদেরা। তৃণমূলের সাংসদেরাও সে সময় দাবি করেন, ‘বিতর্কিত’ মন্তব্যের জন্য বীরেন্দ্রকে ক্ষমা চাইতে হবে। তৃণমূল সাংসদ সুদীপ বন্দ্যোপাধ্যায় জানান, বিজেপি সাংসদ যে মন্তব্য করেছেন, তার পুনরাবৃত্তি হওয়া উচিত নয়। এমন ঘটনা ঘটলে শাসক এবং বিরোধী উভয়কেই ফল ভুগতে হবে। তিনি বলেন, ‘‘বিজেপি সাংসদ ক্ষমা চাইলে সভা যদি সুষ্ঠুভাবে চলে, তাহলে ক্ষমা চাইতে ক্ষতি কী!’’
হাসপাতালে রোজভ্যালি কর্তা
এস এস কে এম হাসপাতালের উডবার্ন ব্লকে বৃহস্পতিবার ভর্তি করানো হয়েছে রোজভ্যালি কর্তা গৌতম কুণ্ডুকে। সিবিআইয়ের হাতে গ্রেফতার হওয়ার পরে প্রেসিডেন্সি জেলে ছিলেন গৌতম। জেল সূত্রের খবর, এদিন বুকে ও পেটে যন্ত্রণার কারণে আদালতের নির্দেশে দুপুরে হাসপাতালে ভর্তি করানো হয় গৌতমকে। হাসপাতাল সূত্রের খবর, তাঁর অবস্থা স্থিতিশীল। অস্ত্রোপচার করার প্রয়োজন রয়েছে কি না, তা কয়েকটি পরীক্ষা-নিরীক্ষার পর জানাবেন চিকিত্সকেরা। উডবার্নের ‘অভিজাত’ ২৪ নম্বর কেবিনে গৌতমকে রাখা হয়েছে বলে জানা গিয়েছে।

উপাচার্যদের সঙ্গে বৈঠকে শিক্ষামন্ত্রী
রাজ্যের সবক’টি বিশ্ববিদ্যালয়ের উপাচার্যকে বৈঠকে ডাকল উচ্চশিক্ষা সংসদ। আজ, শুক্রবার টাউন হলের ওই বৈঠকে শিক্ষামন্ত্রী পার্থ চট্টোপাধ্যায়ের উপস্থিত থাকার কথা। সংসদ সূত্রের খবর, বিশ্ববিদ্যালয় চত্বরে মহিলাদের নিরাপত্তা সুনিশ্চিত করা, ক্যাম্পাসকে ধূমপানমুক্ত করতে কর্তৃপক্ষ কী কী ব্যবস্থা নিয়েছেন, তা নিয়ে আলোচনা হবে। পাশাপাশি, রাষ্ট্রীয় উচ্চশিক্ষা অভিযানের (রুসা) অঙ্গ হিসাবে পাওয়া অনুদান বিশ্ববিদ্যালয়গুলি কীভাবে খরচ করছে, সে বিষয়েও আলোচনা হতে পারে বৈঠকে।
কোকেন-কাণ্ডে জেল হেফাজত
চকলেটের মোড়কে কোকেন পাচারের অভিযোগে ধৃত ইউক্রেনের নাগরিককে ১৪ দিনের জেল হেফাজতের নির্দেশ দিল বারাসত আদালত। বৃহস্পতিবার ওই মহিলাকে আদালতে তোলা হলে এই নির্দেশ দেন বিচারক। মঙ্গলবার রাতে কলকাতা বিমানবন্দরে মহিলার কাছ থেকে ১২০০ গ্রাম কোকেন উদ্ধার করে নারকোটিক্‌স কন্ট্রোল ব্যুরো (এনসিবি)। আন্তর্জাতিক বাজারে যার আনুমানিক মূল্য ১৫ কোটি টাকা।

01. সল্টলেকে সরস মেলার উদ্বোধনে সুব্রত মুখোপাধ্যায়, সব্যসাচী দত্ত, ফিরহাদ হাকিম এবং ব্রাত্য বসু। —নিজস্ব চিত্র